Pripravovaná konzola novej generácie, Sony PlayStation 5, postupne prechádza všetkými potrebnými certifikáciami. Nedávno sa do rúk dostala aj zamestnancom úradu Národnej komunikačnej komisie v Taiwane.
Úrad konzolu zdokumentoval a následne pripravil správu, v ktorej sa nachádzali aj fotky zariadenia. Celú správu aj s fotkami si môžete pozrieť tu (PDF).
Okrem toho, že taiwanský úrad ukazuje, čo všetko je v balení a ako to vyzerá môžeme vidieť aká veľká nová PS5 v skutočnosti je. Ako sme uviedli v samostatnom článku, PS5 je najväčšou konzolou v modernej histórii, prekonávajúc oblú PS3 či Xbox One.
Pri pohľade na to, ako konzola vyzerá keď je položená je zjavné, že dizajnéri v Sony ju navrhovali tak, aby sa primárne používala pri vertikálnej orientácii. Inak povedané "na stojáka".
Spoločnosť Sony uviedla, že pri PS5 si budú vedieť zákazníci sami rozšíriť úložisko pomocou NVMe slotu. Pohľad na tento mechanizmus však správa taiwanského úradu neprináša, čo je škoda.
Výrobca okrem toho naznačil, že PlayStation 5 bude možné upraviť podľa seba, čo naznačuje, že minimálne jeden z bočných panelov je možné vymeniť.
Sony PlayStation 5 sa na Slovensku začne predávať už 19. novembra za cenu 499 € (plná verzia), resp. 399 € (digitálna verzia). Na niektorých trhoch do predaja vstúpi už o týždeň skôr. Nový ovládač DualSense bude stáť 70 €, rovnako veľa budú po novom stáť aj najdrahšie hry.